

REPUBLIKA HRVATSKA

KOPRIVNIČKO- KRIŽEVAČKA ŽUPANIJA

OPĆINA SVETI IVAN ŽABNO

Jedinstveni upravni odjel

KLASA:013-02/25-01/04

URBROJ:2137-19-03/1-25-1

Sveti Ivan Žabno, 29. siječnja 2025.

Temeljem članka 11. stavka 2. Zakona o pravu na pristup informacijama ("Narodne novine", broj 25/13, 85/15. i 69/22)

**J A V N I P O Z I V**

**za savjetovanje s javnošću u postupku donošenja**

**Odluke o financijskoj potpori mladim obiteljima**

**za rješavanje stambenog pitanja na području Općine Sveti Ivan Žabno**

Odlukom o financijskoj potpori mladim obiteljima za rješavanje stambenog pitanja na području Općine Sveti Ivan Žabno (dalje u tekstu: Odluka) utvrđuju se prihvatljivi korisnici i definicije pojmova, aktivnosti za poticanje rješavanja stambenog pitanja mladih obitelji na području Općine Sveti Ivan Žabno, visina i način isplate financijske potpore, te uvjeti i postupak dodjele financijske potpore.

Financijska potpora mladim obiteljima za rješavanje stambenog pitanja na području Općine Sveti Ivan Žabno (dalje u tekstu: financijska potpora) dodjeljuje se u svrhu i s ciljem poticanja demografske obnove, te doseljavanja, odnosno smanjenja iseljavanja mladih obitelji, kao i pomoći mladim obiteljima.

Sredstva za financijsku potporu iz ove Odluke osiguravati će se svake godine u proračunu Općine Sveti Ivan Žabno.

Prihvatljivi korisnici u smislu ove Odluke su mlade obitelji koje kupuju građevinsko zemljište ili koje kupuju, grade, odnosno dograđuju ili rekonstruiraju, uređuju ili adaptiraju stambeni objekt na području Općine Sveti Ivan Žabno, pod uvjetom da u svom vlasništvu nemaju drugi stan, obiteljsku kuću, kuću za odmor ili sličan objekt pogodan za stanovanje, da iste nisu prodali, darovali ili na bilo koji drugi način otuđili, odnosno da će im kupljena nekretnina ili nekretnina koju će graditi, dograđivati ili rekonstruirati ili adaptirati ili uređivati predstavljati prvu nekretninu za stanovanje na području Republike Hrvatske.

Mladom obitelji u smislu ove Odluke smatraju se dvije osobe (i dijete, odnosno djeca) koje žive u bračnoj ili izvanbračnoj zajednici koja traje najmanje tri godine ili kraće ako je u njoj rođeno zajedničko dijete, u životnom partnerstvu ili u neformalnom životnom partnerstvu koje traje najmanje tri godine, odnosno jedna osoba i dijete (odnosno djeca) ukoliko se radi o jednoroditeljskoj obitelji ili samohranom roditelju, koje osobe u trenutku podnošenja uredne prijave na raspisani javni poziv za podnošenje prijava za financijsku potporu mladim obiteljima nisu starije od 40 godina (dalje u tekstu: mlada obitelj).

Ovim putem se poziva zainteresirana javnost – trgovačka društva, građani, udruge, građanske inicijative, zaklade, javne i privatne ustanove, svi zainteresirani koji svojim prijedlozima i sugestijama mogu pridonijeti donošenju kvalitetnije Odluke o financijskoj potpori mladim obiteljima za rješavanje stambenog pitanja na području Općine Sveti Ivan Žabno.

Svoje prijedloge, primjedbe i komentare možete u pisanom obliku na popunjenom propisanom obrascu poslati na e-mail adresu blanka@ osiz.hr zaključno sa 3. ožujka 2025. godine.

Svi u roku pristigli prijedlozi razmotrit će se, a oni prihvaćeni stavit će se u konačni Prijedlog teksta Odluke koja će se proslijediti Općinskom vijeću Općine Sveti Ivan Žabno na donošenje.

Po isteku roka za dostavu mišljenja i prijedloga izradit će se i objaviti Izvješće o savjetovanju s javnošću, koje sadrži zaprimljene prijedloge i primjedbe te očitovanja s razlozima za neprihvaćanje pojedinih prijedloga i primjedbi. Izvješće će se objaviti na općinskog službenoj mrežnoj stranici.

PROČELNICA:

Blanka Drožđek Ivezić